《妙高台》
明代·张诩

南游宝陀寺，直上妙高台。前身德云主，今日长公来。

三生缘变化，万有归尘埃。百年弹指顷，扰扰胡为哉。

作者简介：（1455—1514）广东南海人，字廷实，号东所。师事陈献章。成化二十年进士。授户部主事，丁忧后，隐居不仕，累荐不起。正德中召为南京通政司参议，谒孝陵而归。其学以自然为宗，求“忘己”、“无欲”，即心观妙，以揆圣人之用。有《白沙遗言纂要》、《南海杂咏》、《东所文集》。